Onsdag er Danmarks formentlig første selvbetjente slikbutik åbnet i Frederikshavn.

Slikbutikken "Guffen" har onsdag åbnet døren på Danmarksgade 49 i Frederikshavn. Butikken fungerer med en selvbetjeningsløsning, som efterhånden også er udbredt i flere blomsterbutikker. Det fortæller Kanal Frederikshavn . Indehaveren Brian Jensen står i forvejen bag virksomhederne Byens Stjerneskud, We Meat Burger og 2 Trin Op, og han fortæller, at konceptet er helt enkelt. - Man ringer på et telefonnummer, som er angivet på døren, og døren åbner. Så giver man sit telefonnummer, spritter af og tager handsker på, og så kan man gå i gang med at blande slik i poser eller i spande, siger han. Bruger overvågning Kunderne vejer selv af og betaler på traditionel vis med kreditkort eller med MobilePay på telefonen. - Man vejer sit slik, og når man er tilfreds med mængden, trykker man på betal, siger Brian Jensen og tilføjer, at selvom konceptet bygger på tillid, så er butikken overvåget som en tryghed for både kunder og indehaver.